b"\n_START_ARTICLE_\nArch Enemy\n_START_SECTION_\nZgodovina\n_START_PARAGRAPH_\nPo prenehanju delovanja v Carcass, kitarist Michael Amott (sedaj tudi \xc4\x8dlan Spiritual Beggars) ni hotel kon\xc4\x8dati z glasbenim ustvarjanjem. Tako je leta 1996 k sodelovanju pritegnil svojega brata, tudi kitarista Christopherja Amotta, bobnarja Daniela Erlandssona in vokalista Johana Liivo. Nastali so Arch Enemy in za\xc4\x8delo se je ustvarjanje melodi\xc4\x8dnega, a \xc5\xa1e vedno agresivnega, brutalnega, ekstremnega zvoka._NEWLINE_Skupaj s producentom Frederikom Nordstr\xc3\xb6mom so posneli prvenec Black Earth, ki je v \xc5\xa1vedski death metal prinesel nekaj novega. Leta 1998 je sledil drugi, precej tehni\xc4\x8dni album Stigmata, pri produkciji pa je sodeloval Michael Amott. Skupini se je kmalu pridru\xc5\xbeil basist Sharlee D'Angelo (Mercyful Fate, Witchery) in \xc5\xbee naslednje leto so posneli album Burning Bridges. Sledila je turneja po ZDA z Nevermore, evropske turneje z In Flames, Children Of Bodom in Dark Tranquillity, tri japonske turneje, nastop na Dynamo festivalu, v \xc4\x8cilu skupaj s Hammerfall in v Londonu s Cradle Of Filth. Na Japonskem so postali eden najbolj popularnih, najuspe\xc5\xa1nej\xc5\xa1ih metal skupin in tam posneli ter izdali album v \xc5\xbeivo Burning Japan._NEWLINE_\xc4\x8cisto nepri\xc4\x8dakovano jih je jeseni 2000 zapustil pevec Johan Liiva, zamenjala pa ga je do tedaj neznana nem\xc5\xa1ka vokalistka, Angela Gossow. Z njo so leta 2001 posneli in izdali album Wages of Sin. Prvi in hkrati razprodani nastop z Angelo so Arch Enemy odigrali v Los Anegelesu marca 2002. Z novim albumom in pevko so bili v sredi\xc5\xa1\xc4\x8du pozornosti mnogih \xc4\x8dasopisov in revij, dele\xc5\xbeni za\xc4\x8dudenja in navdu\xc5\xa1enja nad kontrastom med Angelino zunanjo podobo in brutalnim vokalom. Nastopili so na angle\xc5\xa1ki turneji z Opeth, japonskem festivalu Beast Feast, Millwaukee Metalfestu, New England Metal & Hardcore festivalu, ameri\xc5\xa1ki turneji z Nile in svoji \xc2\xbbheadlinerski\xc2\xab\xc2\xa0turneji ter \xc5\xa1estih razprodanih koncertih na Japonskem._NEWLINE_Velik uspeh je skupino motiviral za delo na naslednjem albumu, pri katerem je, enako kot na prej\xc5\xa1njem , sodeloval producent Andy Sneap. Klaviature je prispeval Per Wiberg (Spiritual Beggars). V za\xc4\x8detku junija 2003 so nastopili na nem\xc5\xa1kem Hard Rock festivalu, julija na dveh koncertih v Oslu kot predskupina Iron Maiden, v za\xc4\x8detku avgusta pa prvi\xc4\x8d v Koreji. Anthems of Rebellion je iz\xc5\xa1el konec avgusta. Takoj zatem so se odpravili na kratko ameri\xc5\xa1ko turnejo skupaj s Hate Eternal, Evergrey in The Black Dahlia Murder, sredi septembra 2005 pa se Arch Enemy odpravljajo na evropsko turnejo kot predskupina Nevermore. Do decembra sledijo koncerti po ZDA skupaj s Slayer in Hatebreed."